b'\n_START_ARTICLE_\nAlda Merini\n_START_SECTION_\nOtro\xc5\xa1tvo\n_START_PARAGRAPH_\nAlda Giuseppina Angela Merini se je rodila 21. marca 1931 v Milanu, o\xc4\x8detu Nemu ter materi Emiliji. Bila je drugorojena h\xc4\x8di, imela je starej\xc5\xa1o sestro Ano ter mlaj\xc5\xa1ega brata Ezia. Dru\xc5\xbeina je bila revna, saj je o\xc4\x8de delal kot uradnik v zavarovalnici, mati pa je bila gospodinja.\n_START_SECTION_\nZa\xc4\x8detek ustvarjanja\n_START_PARAGRAPH_\nOsnovno \xc5\xa1olo je zaklju\xc4\x8dila z zelo visokimi ocenami, na licej pa ni bila sprejeta, ker ji sprejemnega izpita iz italijan\xc5\xa1\xc4\x8dine ni uspelo opraviti. V tem obdobju se je posvetila svojemu najljub\xc5\xa1emu glasbenemu in\xc5\xa1trumentu, klavirju. Z nastopi je za\xc4\x8dela \xc5\xbee pri zgodnjih petnajstih letih, pod mentorstvom Giacinta Spagnolettija.\n_START_SECTION_\nOdraslost\n_START_PARAGRAPH_\nLeta 1947 so jo prvi\xc4\x8d internirali za en mesec v psihiatri\xc4\x8dni bolni\xc5\xa1nici. Po tem ko je zapustila bolni\xc5\xa1nico, so za\xc4\x8dele izhajati njene prve pesmi. 9. avgusta 1953 se je poro\xc4\x8dila z Ettorejem Carnitijem, lastnikom nekaj pekarn v Milanu, isto leto se jima je rodila prva h\xc4\x8di, Emanuela. Zdravniku, ki je skrbel za Emanuelo, je posvetila zbirko Tu sei Pietro, ki jo je objavila leta 1962. Po izidu zbirke so jo spet internirali v psihiatri\xc4\x8dno bolni\xc5\xa1nico, v kateri so jo zadr\xc5\xbeali do leta 1972, z nekaj vmesnimi vrnitvami k dru\xc5\xbeini, med katerimi je donosila \xc5\xa1e tri h\xc4\x8dere. Po tem so sledila izmeni\xc4\x8dna obdobja zdravja in bolezni, ki jih je mo\xc4\x8d pripisati bipolarni motnji._NEWLINE_Leta 1979 se je ponovno posvetila pisanju, leta 1984 je izdala zbirko \xc5\xa1tiridesetih poezij La Terra Santa, ki govori o psihiatriji in jo primerja s Sveto de\xc5\xbeelo. Zbirka je bila dobro sprejeta pri kritikih._NEWLINE_7. julija 1983 ji je umrl mo\xc5\xbe Ettore, Alda pa je vzpostavila stik s pesnikom Micheletom Pierrijem in oktobra isto leto sta se poro\xc4\x8dila. Preselila sta se v Taranto, kjer je Alda naprej ustvarjala v mo\xc5\xbeevi oskrbi, ki je bil zdravnik. Leta 1986 je morala znova na psihiatrijo, po izpustu pa se je vrnila v Milano. Svojo liriko je posve\xc4\x8dala zdravnikom in prijateljem ter pisala o svojih izku\xc5\xa1njah._NEWLINE_Pozna osemdeseta in devetdeseta leta so bila njeno najbolj plodno poeti\xc4\x8dno obdobje, izdala je mnogo zbirk in osvojila razne italijanske literarne nagrade._NEWLINE_V novem tiso\xc4\x8dletju so njena dela interpretirali razni glasbeniki, o njenem \xc5\xbeivljenju se je za\xc4\x8delo govoriti tudi v ostalih medijih. Leta 2004 je imela znova zdravstvene te\xc5\xbeave, vendar je imelu tokrat veliko podpore spletnih obo\xc5\xbeevalcev. Kmalu se je vrnila domov in aktivno nadaljevala z ustvarjanjem. Leta 2009 je o pisateljici nastal dokumentarec, ki pa nikoli ni dosegel (komercialnega) trga._NEWLINE_Umrla je 1. novembra 2009 zaradi sarkoma (kostnega raka).'